Проект

**ЗАКОН**

**ЗА ВЕРИГАТА НА ДОСТАВКИ НА ЗЕМЕДЕЛСКИ ПРОДУКТИ И ХРАНИ**

# Глава първа

ОБЩИ ПОЛОЖЕНИЯ

**Чл. 1.** (1) Този закон урежда:

1. организация на отношенията между участници по веригата на доставки на земеделски продукти и храни (веригата на доставки);
2. правила за определяне на надценка във веригата на доставки;
3. правила за промоции и реклами във веригата на доставки;
4. създаване и функции на обсерватория на веригата на доставки.

(2) Законът се прилага за физически и юридически лица, които осъществяват дейност по веригата на доставки на територията на Република България.

(3) Всеки спор относно прилагане на разпоредбите на този закон е от изключителната компетентност на българските съдилища при спазване на правото на Европейския съюз и международните договори, ратифицирани от Република България.

(4) Законът не се прилага по отношение на:

1. търговията с тютюн, коноп (канабис), цвят на маслодайна роза, лозаро – винарски продукти и фуражи;

2. търговията със земеделски продукти и храни на стокови борси, тържища, пазари на производители и чрез фючърсни договори;

3. публични организации, учебни заведения или социални учреждения и юридически лица съгласно Закона за вероизповеданията и Закона за кооперациите;

4. обекти за търговия с храни от разстояние и подвижни обекти за търговия с храни.

**Чл. 2**. Законът се прилага за постигане на следните цели:

1. създаване на условия за справедливо разпределение на добавената стойност по веригата за доставки;

2. постигане на баланс и прозрачност в търговските отношения между участниците във веригата на доставки;

3. подобряване на достъпа до информация, проследимост и регулиране на търговските практики.

# Глава втора

ИЗКУПУВАНЕ НА ЗЕМЕДЕЛСКИ ПРОДУКТИ

## Раздел I

**Първи изкупвачи**

**Чл. 3.** Изкупуването на земеделски продукти е първа продажба на едро на земеделските продукти от техния производител.

**Чл. 4.** Първите изкупвачи на земеделски продукти са физически или юридически лица, които са търговци по смисъла на чл. 1 от Търговския закон или на законодателството на държава членка на ЕС, или на държава - страна по Споразумението за Европейското икономическо пространство, регистрирани по реда на чл. 6 и:

1. разполагат с обекти за производство и/или преработка на храни, регистрирани по реда на чл. 26 или одобрени по реда на чл. 31 от Закона за храните; и/или
2. разполагат с регистрирани обекти за дистрибуция на храни по реда на чл. 26 или одобрени по реда на чл. 31 от Закона за храните и/или;
3. използват превозни средства за транспортиране на храни, които отговарят на изискванията на Глава втора, Раздел III от Закона за храните.

**Чл. 5.** Първите изкупвачи са длъжни да подават в регистъра по чл. 6 до двадесето число на месеца информация за предходния месец за:

1. изкупеното количество земеделски продукти по видове и където е приложимо съответнотото качество;
2. среднопретеглени изкупни цени по видове продукти и качество, където е приложимо.

## Раздел II

**Регистър на първи изкупвачи**

**Чл. 6.** (1) Министерството на земеделието и храните създава и поддържа на интернет страницата си публичен електронен регистър на първите изкупвачи на земеделски продукти по чл. 4. Регистърът осигурява ползване на информация от други регистри поддържани на интернет страницата на Министерството на земеделието и храните, Българската агенция по безопасност на храните и други административни структури.

(2) Регистърът по ал. 1 съдържа за всеки търговец:

1. ЕИК/БУЛСТАТ;

2. наименование, седалище и адрес на управление;

3. вид изкупувани земеделски продукти и/или храни;

4. среднопретеглени изкупни цени по видове продукти.

(3) За вписване в регистъра по ал. 1 първите изкупвачи подават в съответната областна дирекция „Земеделие“, по седалище и адрес на управление, заявление по образец, утвърден със заповед на министъра на земеделието и храните.

(4) Заявлението се проверява от длъжностни лица в съответната областна дирекция „Земеделие“ и лицето се вписва в регистъра в срок до 10 работни дни от подаване на заявлението.

(5) При установяване на нередовности директорът на областна дирекция „Земеделие“ писмено уведомява заявителя, като определя срок за отстраняването им до 10 работни дни.

(6) В срок до 5 работни дни от отстраняване на нередовностите по ал. 5 лицето се вписва в регистъра като първи изкупвач.

(7) Когато след изтичане на срока, определен по ал. 5, нередовностите не са отстранени, директорът на областна дирекция „Земеделие“ със заповед мотивирано отказва вписване в регистъра.

(8) Заповедта за отказ по ал. 7 се съобщава и може да се обжалва по реда на Административнопроцесуалния кодекс.

(9) При всяка промяна в обстоятелствата по ал. 2, настъпила след вписване в регистъра, търговците уведомяват в 10-дневен срок съответната областна дирекция „Земеделие“, като подават заявление по образец, утвърден от министъра на земеделието и храните. Информацията служебно се отразява в регистъра.

(10) Регистрацията по ал. 1 е безсрочна. Такси за регистрация не се дължат. Директорът на областна дирекция „Земеделие“ със заповед заличава регистрацията при:

1. прекратяване на дейността на първия изкупвач;

2. прекратяване или ликвидация на юридическото лице;

3. смърт на физическото лице;

4. заявление от първия изкупвач.

(11) Заповедта по ал. 10 се съобщава и може да се обжалва по реда на Административнопроцесуалния кодекс.

(12) Информацията в регистъра по ал. 1 се въвежда от:

1. длъжностни лица, оправомощени от министъра на земеделието и храните/директора на областна дирекция „Земеделие“;

2. първите изкупвачи.

(13) За въвеждане на информацията по чл. 5 се създава профил в регистъра.

(14) Въвеждането на информацията от първите изкупвачи се осъществява чрез създаден в регистъра профил с квалифициран електронен подпис или персонален идентификационен код, издаден от Националната агенция за приходите.

(15) Първите изкупвачи на сурово мляко се регистрират по реда на чл. 55д от Закона за прилагане на Общата организация на пазарите на земеделски продукти на Европейския съюз (ЗПООПЗПЕС) и се присъединяват служебно в регистъра по ал. 1.

# Глава трета

ДОГОВОРИ ЗА ИЗКУПУВАНЕ НА ЗЕМЕДЕЛСКИ ПРОДУКТИ И ХРАНИ

**Чл. 7.** (1) Договорите за изкупуване на земеделски продукти и храни се сключват в писмена форма преди доставката на продуктите съгласно чл. 168, параграф 1, б. „а“ от Регламент (ЕС) № 1308/2013 от 17 декември 2013 година за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ, L 347/671 от 20 декември 2013 г.), наричан по-нататък „Регламент (ЕС) № 1308/2013“.

(2) Изискването за писмена форма по ал. 1 е спазено и когато първият изкупвач е направил предложение/оферта в писмена форма за договор за доставка на земеделските продукти и храни съгласно чл. 168, параграф 1, б. „б“ от Регламент (ЕС) № 1308/2013 и е получил от земеделския стопанин отговор, че я приема във вида, в който е предложена.

(3) Договорът по ал. 1 може да бъде сключен в електронна форма, когато е подписан от двете страни с квалифицирани електронни подписи или когато е сключен чрез електронна платформа за търговия.

(4) Алинея 1 не се прилага за договорите за продажби на благотворителни организации за приготвяне на храна за хора в неравностойно положение, при хранителното банкиране и за продажбите на земеделски продукти на учебни заведения по чл. 47а от ЗПООПЗПЕС.

(5) Изискването за писмена форма по ал. 1 не се прилага, когато плащането и предаването на земеделските продукти между страните е в един и същи момент и има издадена фактура.

**Чл. 8.** (1) Договорите за изкупуване на земеделски продукти се сключват с минимален срок на действие с продължителност от най-малко шест месеца съгласно чл.168, параграф 6, ал. 2, б. „а“от Регламент (ЕС) № 1308/2013.

(2) Производителят на земеделски продукти, включително организация или група на производители, може да откаже прилагането на минималния срок на договора по ал. 1 при условие, че отказът е в писмена форма съгласно чл. 168, параграф 6, ал. 3 от Регламент (ЕС) № 1308/2013.

(3) Когато договорите за изкупуване на земеделски продукти са сключени като безсрочни, в тях се определя срок на предизвестие за прекратяване, който не може да бъде със срок по-малък от един месец.

**Чл. 9.** (1) Договорите за изкупуване на земеделски продукти включват съгласно чл. 168, параграф 4, б. „в“ от Регламент (ЕС) № 1308/2013 най-малко следното:

1. идентификация на договарящите се страни;

2. вида на земеделските продукти;

3. цената на продуктите, която да не е по-ниска от производствените разходи, да включва не по-малко от 10% надценка от размера им и:

а) е непроменлива или

б) се изчислява въз основа на комбинация от различни фактори, посочени в договора, които могат да включват обективни показатели, индекси или методи за изчисляване на крайната цена, отразяващи промените в пазарните условия и производствените разходи, доставеното количество и качеството или състава на изкупуваните земеделски продукти;

4. количеството и качеството на изкупуваните земеделски продукти и графика на доставките;

5. срока на договора, а когато е безсрочен и срока на предизвестие за прекратяване; когато минималната продължителност на договора надхвърля шест месеца, той включва клауза за преразглеждане, която може да бъде задействана от земеделския стопанин;

6. сроковете и начина на плащане;

7. правилата за изкупуване или доставка на земеделски продукти;

8. правилата, приложими в случай на непреодолима сила;

9. основания, ред и последици от прекратяването на договора.

(2) По искане на една от страните по договорите за изкупуване на земеделски продукти в тях се включват:

1. метод за определяне на качеството на продуктите;

2. допълнителна манипулация или заготовка на земеделските продукти, както и начин на нейното извършване, контрол и допълнително заплащане;

3. клаузи за споделяне на стойността съгласно чл. 172а от Регламент (ЕС) № 1308/2013.

(3) Допуска се цената по ал. 1, т. 3 да е по-ниска от производствените разходи в случаите на непреодолима сила.

**Чл. 10.** (1) Критериите за определяне на цената съгласно чл. 168, параграф 4,   
б. „в“, i, второ тире от Регламент (ЕС) № 1308/2013 включват:

1. един или повече показатели, свързани с производствени разходи в земеделското производство и/ или промените в тези разходи;
2. един или повече показатели, свързани с цените на земеделските продукти и храните и промените в тези цени, регистрирани на пазара или пазарите, на които работи купувачът;
3. един или повече показатели, свързани с количествата, състава, качеството, произхода и проследимостта на продуктите или тяхното съответствието със спецификацията, когато има такава.

**Чл. 11.** Договорите за изкупуване на сурово мляко се сключват в съответствие с изискванията на Раздел IIв на Глава пета от ЗПООПЗПЕС.

# Глава четвърта

ТЪРГОВИЯ СЪС ЗЕМЕДЕЛСКИ ПРОДУКТИ И ХРАНИ СЛЕД ПЪРВИЧНО ИЗКУПУВАНЕ

## Раздел I

**Договорни отношения и система за проследимост**

**Чл. 12.** (1) Договорите за покупко-продажба на земеделски продукти и храни се сключват в писмена форма преди доставката на продуктите.

(2) Договорът по ал. 1 може да бъде сключен в електронна форма, когато е подписан от двете страни с квалифицирани електронни подписи или когато е сключен чрез електронна платформа за търговия.

(3) Алинея 1 не се прилага при доставка на благотворителни организации за приготвяне на храна за хора в неравностойно положение, при хранителното банкиране и за продажбите на земеделски продукти на учебни заведения по чл. 47а от ЗПООПЗПЕС.

(4) Всяко изменение на сключен договор за покупко-продажба по ал.1 е в писмена форма и включва обосновка за необходимата промяна;

(5) Всички условия за промоции и реклами се договарят изрично между страните при сключването на договора в ал. 1 и включват най-малко: условия, уреждащи провеждането на кампании, промоции, реклами, брошури и др., като се уточнява предмет, обем, срок – начална и крайна дата, начини на изпълнение и възнаграждението за тези услуги и други дейности, предназначени за насърчаване на търговските отношения между страните;

(6) Изискването за писмена форма по ал. 1 не се прилага, когато плащането и предаването на земеделските продукти между страните е в един и същи момент и има издадена фактура.

**Чл. 13.** (1) Създава се електронна система за проследимост на веригата за доставки на земеделски продукти и храни (системата) към Министерство на икономиката и индустрията. Системата се състои от публична и специализирана част. Публичната част съдържа информация относно среднопретеглени цени на земеделските продукти и храни по цялата верига на доставки, които се публикуват до 20 –то всеки месец за предходния месец. Специализираната част на системата е за служебно ползване.

(2) В системата информация предоставят и получават следните институции:

1. Министерство на икономиката и индустрията;

2. Министерство на земеделието и храните;

3. Обсерватория на веригата на доставки на земеделски продукти и храни;

4. Министерство на финансите;

5. Държавна комисия за стоковите борси и тържищата;

6. Агенция „Митници“;

7. Национална агенция за приходите;

8. Комисия за защита на конкуренцията;

9. Комисия за защита на потребителите

10. Други административни структури, определени с писмено споразумение.

(3) Институциите по ал. 1 предоставят по електронен път в системата по ал. 1 информация, имаща отношение към проследимостта на храните, в съответствие с данните, поддържани в администрираните от тях информационни системи.

(4) Информация от системата могат да получават и други държавни и съдебни органи при необходимост.

(5) Информацията по ал. 4 се предоставя със заповед на министъра на икономиката и индустрията.

**Чл. 14**. (1) Търговците на земеделски продукти и храни са длъжни да се регистрират с ЕИК в електронната система по чл. 13 по ред, определен с акт на министъра на икономиката и индустрията.

(2) До 20-то число всеки месец лицата, извършващи търговия със земеделски продукти и храни след първично изкупуване, въвеждат в системата следните данни за търгуваните в предходния месец:

1. вид земеделски продукти и храни;

2. количества земеделски продукти и храни;

3. среднопретеглена покупна и продажна цена за всеки продукт по клас и качество, където е приложимо.

(3) Алинея 1 не се прилага за търговци на дребно с годишен оборот до 20 млн. лв. за последната календарна година.

## Раздел II

**Търговски надценки**

**Чл. 15.** По отношение на покупко-продажба на земеделски продукти и храни, определени в списък, приет с решение на Министерския съвет, се въвеждат следните максимални търговски надценки, както следва:

1. за преработвател – не повече от 20% спрямо производствената себестойност на продукта, изчислена съгласно действащите счетоводни разпоредби;

2. за търговец на едро по цялата верига на доставки – не повече от 10% от покупната цена след добавяне на преките и косвени разходи за съответните продукти;

3. за търговец на дребно с оборот над 20 млн. лева. – не повече от 20% от покупната цена след добавяне на разходите по реализация на съответните продукти.

**Чл. 16.** Търговските надценки се прилагат върху стойността без ДДС за земеделските продукти и храни, определени в списъка по чл. 15.

**Чл. 17.** За земеделските продукти и храни, определени в списъка по чл. 15, които се внасят от трети страни на територията на Република България и не се въвеждат в процеса на преработка/клане, търговската надценка за вносителя е не повече от 10% от данъчната основа, определена съгласно чл. 55, ал. 1 от ЗДДС.

## Раздел III

**Реклами и промоции**

**Чл. 18.** При покупко-продажба на земеделски продукти и храни към краен потребител промоционалните отстъпки не трябва да надвишават 25% от прогнозния обем по договора на годишна база и следва да бъдат предварително определени от страните.

**Чл. 19.** (1) При покупко-продажба на земеделски продукти и храни между доставчик и търговец на дребно услугите, свързани с маркетинг, реклама, логистика и др. услуги за промотиране, не могат да надвишават 10% от общата покупна цена на годишна база за съответния продукт.

(2) Алинея 1 се прилага по отношение на търговци на дребно с оборот над 20 млн. лева.

## Раздел IV

**Специфични изисквания за асортимент**

**Чл. 20.** Във веригите от магазини, представляващи търговски обекти за продажба на дребно на храни, които разполагат с 10 и повече търговски обекта на територията на страната, на обособените места, на които се предлагат мляко и млечни продукти, прясно месо от едри и дребни преживни животни, свине и птици, яйца, пчелен мед, пресни сезонни плодове и зеленчуци, задължително се предлагат храни от български земеделски производители и/или преработватели, регистрирани по Закона за подпомагане на земеделските производители и/или по Закона за храните.

**Чл. 21.** Количествата храни по чл. 20 от български земеделски производители и/или преработватели не могат да бъдат по-малко от 50 на сто от количествата на целия асортимент от същите групи храни, предлагани в обекта.

# Глава пета

ОБСЕРВАТОРИЯ НА ВЕРИГАТА НА ДОСТАВКИ НА ЗЕМЕДЕЛСКИ ПРОДУКТИ И ХРАНИ

**Чл. 22.** (1) Към Министерския съвет се създава Обсерватория на веригата на доставки на земеделски продукти и храни (Обсерваторията);

(2) Обсерваторията се ръководи от заместник министър-председател, заместник-председател е министърът на икономиката и индустрията;

(3) В състава на обсерваторията се включват представители на Министерството на финансите, Министерството на икономиката и индустрията, Министерството на земеделието и храните, Комисията за защита на конкуренцията, Комисията за защита на потребителите, Националния статистически институт, Национална агенция за приходите, Агенция „Митници“ и Комисията по стокови борси и тържища.

(4) Министерският съвет приема правилник за устройството и дейността на обсерваторията.

**Чл. 23.** (1) Обсерваторията на веригата на доставки на земеделски продукти и храни:

1. събира информация от държавните органи и организации и участниците във всички етапи на веригата за доставки за нейното функциониране;
2. изследва производствените разходи на етапа на селскостопанското производство, разходите за преработка и разходите за дистрибуция по цялата верига за доставки на земеделски продукти и храни, както и разпределението на добавената стойност по цялата верига за доставки на земеделски продукти и храни;
3. анализира основната структура на цените на земеделски продукти и храните с по-голямо относително значение в производството и потреблението и факторите, причиняващи тяхното развитие, в различните етапи на тяхното формиране;
4. провежда редовни проучвания за установяване формирането на крайните цени на храните.

(2) Всяко тримесечие обсерваторията публикува обобщени доклади за изследваните продукти по сектори със съответните производствени разходи.

(3) Обсерваторията внася в Народното събрание годишен доклад за състоянието на функционирането на веригата на доставки на земеделски продукти и храни.

**Чл. 24.** Държавните органи и организации, както и участниците във всички етапи на веригата на доставки са длъжни да оказват съдействие и да предоставят информация и документи, свързани с дейностите на обсерваторията по чл. 23, ал. 1.

# Глава шеста

АДМИНИСТРАТИВНОНАКАЗАТЕЛНИ РАЗПОРЕДБИ

**Чл. 25.** (1) На лице, което изкупува земеделски продукти от производител с цел преработка или препродажба без регистрация като първи изкупвач, се налага глоба или имуществена санкция от 5000 до 20 000 лв.

(2) При повторно извършено нарушение глобата, съответно имуществената санкция, е в трикратен размер на глобата, съответно на имуществената санкция, по ал. 1.

**Чл. 26.** (1) На земеделски производител, който доставя земеделски продукти без писмен договор с регистриран първи изкупвач, се налага глоба или имуществена санкция от 500 до 2 000 лв.

(2) При повторно извършено нарушение глобата, съответно имуществената санкция, е в трикратен размер на глобата, съответно на имуществената санкция, по ал. 1.

**Чл. 27.** (1)На първи изкупвач, който не изпълни задължението по чл. 5, се налага глоба или имуществена санкция от 300 до 1 000 лв.

(2) При повторно извършено нарушение глобата, съответно имуществената санкция, е в трикратен размер на глобата, съответно на имуществената санкция, по ал. 1.

**Чл. 28.** На първи изкупвач, който не изпълни задължението по чл. 6, ал. 9, се налага глоба или имуществена санкция от 500 до 2 000 лв.

**Чл. 29.** (1) На първи изкупвач, който сключи договор за изкупуване на земеделски продукти в нарушение на чл. 7 – 10 се налага глоба или имуществена санкция в размер от 2 000 до 4 000 лв.

(2) При повторно извършено нарушение глобата, съответно имуществената санкция, е в трикратен размер на глобата, съответно на имуществената санкция, по ал. 1.

**Чл. 30.** (1) Който не изпълни задължението по чл. 12, ал. 1 и 5, се наказва с глоба или имуществена санкция от 10 000 лв. до 40 000 лв.(2) При повторно извършено нарушение глобата, съответно имуществената санкция, е в трикратен размер на глобата, съответно на имуществената санкция, по ал.1.

**Чл. 31.** (1) Който не изпълни задължението по чл. 14, ал. 1, се наказва с глоба или имуществена санкция от 20 000 лв до 50 000 лв.

(2) Който не изпълни задължението по чл. 14, ал. 2, се наказва с глоба или имуществена санкция в размер от 2 000 до 4 000 лв.

**Чл. 32.** За нарушение на изискванията по чл. 15 и чл. 17 се налага имуществена санкция в размер от 5 000 лв. до 300 000 лв.

**Чл. 33.** За нарушение на изискванията по чл. 18 и чл. 19, ал. 1 се налага имуществена санкция в размер от 5 000 лв. до 300 000 лв.

**Чл. 34.** Който не изпълни задължение по чл. 20, се наказва с имуществена санкция в размер от 5 000 до 10 000 лв.

**Чл. 35.** Който не изпълни задължение по чл. 21, се наказва с имуществена санкция в размер от 5 000 до 10 000 лв.

**Чл. 36**. Установяването на нарушенията, съставянето на актове, издаването, обжалването и изпълнението на наказателни постановления се извършват по реда на Закона за административните нарушения и наказания.

**Чл. 37.** (1) Лице, което отказва да съдейства или препятства изпълнението на контролните органи, се наказва с глоба от 3 000 лв. до 5 000 лв., ако не подлежи на по-тежко наказание.

(2) Когато нарушението по ал. 1 е извършено от юридическо лице, се налага имуществена санкция от 6 000 лв. до 10 000 лв.

**Чл. 38**. (1) За други нарушения на закона се налага глоба от 1 000 лв. до 3 000 лв., ако не подлежи на по-тежко наказание, а при повторно нарушене от 2 000 лв. до 4 000 лв.

(2) Когато нарушението по ал. 1 е извършено от юридическо лице, се налага имуществена санкция от 2 000 лв. до 6 000 лв., а при повторно нарушене от 4 000 лв. до 8 000 лв.

**Чл. 39.** (1) Глобите и имуществените санкции по този закон се намаляват с 50% при заплащането им в 7-дневен срок от връчването на наказателното постановлене на нарушителя. Когато глобата или имуществената санкция е била обжалвана и потвърдена от съда, същата се дължи в пълен размер.

(2) Не се налагат глоби и имуществени санкции на задължените лица за неизпълнение на задължения за въвеждане на информация в регистъра и системата по чл. 13, когато по технически причини липсват или са ограничени техните функции.

**Чл. 40.** (1) Нарушенията по чл. 25, 26, 27, 28 и 29 се установяват с актове на длъжностни лица от областните дирекции „Земеделие“.

(2) Наказателните постановление по ал. 1 се издават от директора на съответната областна дирекция „Земеделие“ или от оправомощено от него длъжностно лице.

**Чл. 41**. (1) Нарушенията по чл. 30, 31, 32 и 33 се установяват с актове на длъжностни лица, определени от председателя на Комисията за защита на потребителите.

(2) Длъжностните лица от Комисията за защита на потребителите имат право и:

1. на достъп до всички документи, свързани пряко или косвено с нарушение на този закон, независимо от формата на документа;

2. да разпоредят на всяко лице да предостави сведения за нарушения на този закон, които са му известни.

(3) Наказателните постановление по ал. 1 се издават от председателя на Комисията за защита на потребителите.

**Чл. 42**. (1) Нарушенията по чл. 34 и 35 се установяват с актове на длъжностни лица, определени от изпълнителния директор на Българската агенция по безопасност на храните или от оправомощено от него лице.

(2) Наказателните постановление по ал. 1 се издават от изпълнителния директор на Българската агенция по безопасност на храните

**Чл. 43.** Актовете за установяване на административните нарушения и наказателните постановления могат да се връчват на всяко физическо лице, което се намира в търговския обект и което е в граждански или трудови правоотношения с лицето, срещу което са издадени.

**Чл. 44.** Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

**Допълнителна разпоредба**

**§ 1.** По смисъла на този закон:

1. „Верига на доставки“ е последователно прехвърляне на собствеността върху земеделски продукти и храни от производител до краен потребител през първи изкупвач, търговец на едро и търговец на дребно, в първоначален или в преработен вид;
2. „Краен потребител“ е последният потребител на даден хранителен продукт, който няма да използва храната като част от операция или дейност на предприятие за производство на храни;
3. „Непреодолима сила“ са обстоятелствата, посочени в чл. 3 от Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6.12.2021 г.), както и други обстоятелства, договорени от страните;
4. „Повторно нарушение“ е нарушението, извършено в едногодишен срок от влизане в сила на наказателното постановление, с което е наложено наказание за същото по вид нарушение;
5. „Производители на земеделски продукти“ са физически и юридически лица, които произвеждат непреработена растителна и/или животинска продукция;
6. Среднопретеглената цена (PMP) представлява резултата определен от следната формула и където: PMP = (∑Pi \* Qi) / (∑ Qi): ∑Pi = Сума от цената на всяка стока. Qi = Количество от съответната закупена стока. ∑Qi = Общо количество от всички стоки;
7. „Търговец на дребно“ е търговец, който извършва продажба на стоки директно на крайни потребители;
8. „Търговец на едро“ е търговец, който извършва търговска продажба по смисъла на Търговския закон.

**Преходни и заключителни разпоредби**

**§ 2.** (1) Министерският съвет приема правилника по чл. 22, ал. 4 в 6-месечен срок от влизането в сила на закона.

(2) Образците на документи по този закон се утвърждават от съответните компетентни органи в в двумесечен срок от влизането му в сила.

(3) Министерският съвет приема списъка по чл. 15, ал. 1 в едномесечен срок от влизането му в сила.

**§ 3.** (1) В едногодишен срок от влизането в сила на този закон министърът на земеделието и храните въвежда в действие публичния регистър по чл. 6.

(2) Министърът на земеделието и храните със заповед определя дата на въвеждането в действие на регистъра по чл. 6. Заповедта се публикува на интернет страницата на Министерството на земеделието и храните не по-късно от 14 дни преди датата на въвеждането му в действие.

(3) Компетентните дирекции в Министерството на земеделието и храните и в Българската агенция по безопасност на храните предоставят за служебно вписване в регистъра по чл. 6 наличната информация в регистъра по чл. 7 от Закона за подпомагане на земеделските производители, чл. 137 от Закона за ветеринарномедицинската дейност, чл. 26 и чл. 31 от Закона за храните за търговци, включително и за регистрираните като земеделски стопани. Информацията се предоставя всеки месец и след въвеждане на регистъра в действие за служебна актуализация на наличната информация.

**§ 4.** (1)В едногодишен срок от влизането в сила на този закон министърът на икономиката и индустрията въвежда в действие електронната система по чл. 13.

(2) Институциите по чл. 13, ал. 2 предоставят за служебно вписване в системата налична информация, имаща отношение към проследимостта на храните, в съответствие с данните, поддържани в администрираните от тях информационни системи. Информацията се предоставя всеки месец и след въвеждане на системата в действие за служебна актуализация на наличната информация.

**§ 5.** **В Закона за защита на конкуренцията** (обн., ДВ, бр. 102 от 2008 г.; изм., бр. 42 от 2009 г., бр. 54 и 97 от 2010 г., бр. 73 от 2011 г., бр. 38 от 2012 г., бр. 15 от 2013 г., бр. 56 от 2015 г., бр. 2, 7 и 77 от 2018 г., бр. 17 и 28 от 2019 г., бр. 17 от 2021 г. и бр. 84 от 2023 г.) се правят следните изменения и допълнения:

1. В чл. 37б:

а) създава се нова ал. 1:

„(1) Забранява се всяко действие или бездействие на купувач в отношенията с доставчик във веригата за доставка на селскостопански и хранителни продукти, което е в противоречие с добросъвестната търговска практика и уврежда или може да увреди интересите на доставчика.“

б) досегашната ал. 1 става ал. 2 и в нея:

аа) в основния текст след думите „Забранени са“ се добавя „и следните“, а думата „като“ се заличава.

бб) точка 2 се изменя така:

„2. отказ от купувача на поръчки за нетрайни селскостопански и хранителни продукти с толкова кратко предизвестие, че не може основателно да се очаква доставчикът да намери друг начин за търговска реализация или за употреба на тези продукти; предизвестие от по-малко от 30 дни се счита винаги за такова кратко предизвестие.

в) досегашната ал. 2 става ал. 3 и в нея думите „ал. 1“ се заменят с „ал. 2“.

г) досегашната ал. 3 става ал. 4 и в нея навсякъде думите „ал. 1“ се заменят с „ал. 2“.

2. В чл. 37в:

а) в ал. 1:

аа) в основния текст думите „ясни и недвусмислени“ се заменят „ясни, недвусмислени и справедливи“.

бб) в т. 2 думите „на купувача“ се заличават.

б) в ал. 2 думите „по негово искане“ се заличават.

3. В чл. 37д, ал. 1 и ал. 2 навсякъде в текста „ал. 1“ се заменя с „ал. 2“.

4. В чл. 100:

а) Алинея 2 се изменя така:

„(2) За нарушение на забраните по чл. 37б и 37в комисията налага на купувач на селскостопански и хранителни продукти имуществена санкция в размер до 5 на сто от общия оборот за предходната финансова година.“

б) алинея 6 се отменя.

в) алинея 10 се отменя.

г) алинея 12 се отменя.

**§ 6.** В **Закона за стоковите борси и тържищата** (обн., ДВ, бр. 93 от 1996 г.; изм., бр. 41 и 153 от 1998 г., бр. 18 от 1999 г., бр. 20 от 2000 г., бр. 41 от 2001 г., бр. 30, 34, 80 и 85 от 2006 г., бр. 53 от 2007 г., бр. 42 и 82 от 2009 г., бр. 18 и 97 от 2010 г., бр. 39 и 42 от 2011 г., бр. 38 и 77 от 2012 г., бр. 12 и 14 от 2015 г., бр. 85 и 103 от 2017 г., бр. 7 от 2018 г., бр. 52 от 2020г., бр. 84 от 2023 г. и бр. 41 от 2024 г.) се правят следните изменения:

1. В чл. 55, ал. 2 думите „или от физически лица, регистрирани по Закона за подпомагане на земеделските производители“ се заличават.

2. В чл. 59, ал. 2 се изменя така:

„(2) За сключените на тържището и на пазара на производителите сделки се издава фактура. В случаите на плащане в брой се издава и касова бележка от регистриран електронен касов апарат с фискална памет.“.

**§ 7.** (1) Законът влиза в сила от деня на обнародването му в Държавен вестник.

(2) Разпоредбите на чл. 15, 16, 17,18, 19, 20 и 21 се прилагат за срок от една година от влизане в сила на този закон. Нов срок на прилагане може да се определи с акт на Министерския съвет.

(3) Действащите договори се привеждат в съответствие с разпоредбите на чл. 15, 16, 17,18, 19, 20 и 21 в срок до 60 дни от влизане в сила на закона.